“บล.กสิกรไทย” ชู DTAC ท็อปพิก ลุ้นดีลควบรวมคืบ-แชร์สวอปสิ้นปีนี้
“บล.กสิกรไทย” ชู DTAC ท็อปพิก ราคาเป้าหมาย 58.43 บ. มั่นใจดีลควบรวมจะเกิดขึ้น คาดทำแชร์สวอปคาดจะเสร็จสิ้นภายในสิ้นปีนี้
“บล.กสิกรไทย” ชู DTAC ท็อปพิก ราคาเป้าหมาย 58.43 บ. มั่นใจดีลควบรวมจะเกิดขึ้น คาดทำแชร์สวอปคาดจะเสร็จสิ้นภายในสิ้นปีนี้
25 ก.ค. 2565

บล.กสิกรไทย ระบุในบทวิเคราะห์ว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ร่วงลง 5.29% และ บริษัท ทรู คอร์ปอเรชั่น จำกัด (มหาชน) หรือ TRUE ร่วงลง 6.2% ในวันศุกร์ที่ผ่านมานั้น เกิดจากรายงานข่าวที่ไม่มีหลักฐานอ้างอิงเกี่ยวกับอนุฯของกสทช.โหวตด้วยเสียงส่วนมากไม่เห็นด้วยกับการควบรวมของทั้งสองบริษัท โดยในภายหลังทั้งกสทช., DTAC และ TRUE ได้ออกมาประกาศโต้รายงานข่าวที่เกิดขึ้น โดยระบุว่ากสทช.จะสรุปรายงานที่ได้จากอนุฯ ในวันที่ 3 ส.ค. เพื่อส่งให้บอร์ดพิจารณา
ทั้งนี้ทางฝ่ายวิจัยได้ติดต่อไปที่เจ้าหน้าที่อาวุโสในกสทช. และหนึ่งในเจ้าหน้าที่ของอนุฯ กสทช.ที่ทำรายงานเกี่ยวกับการควบรวมครั้งนี้ โดยเจ้าหน้าที่อาวุโสจากกสทช.ระบุว่า ขณะนี้ทางกสทช.ไม่ได้รับข้อมูลจากเพียงบอร์ดอนุฯ เท่านั้น แต่ยังหาข้อมูลจากที่ปรึกษานอกองค์กรด้วย ส่วนเจ้าหน้าที่ในหนึ่งในอนุฯ ที่ฝ่ายวิเคราะห์ติดต่อไประบุว่าได้ส่งรายงานให้กับกสทช.แล้ว แต่เน้นย้ำว่ารายงานนั้นไม่ได้มีการแนะนำให้อนุมัติหรือไม่อนุมัติการควบรวมของ DTAC และ TRUE โดยรายงานเป็นเพียงการให้ข้อมูลข้อดี และข้อเสียเท่านั้น
โดยหลังจากที่มีกระแสข่าวเมื่อวันศุกร์ ทางเทเลนอร์ และซีพีกรุ๊ปได้จัดแถลงข่าวขึ้นทันที โดยมีประเด็นที่น่าสนใจ ได้แก่ (1) ระบุว่าการควบรวมกิจการในครั้งนี้เป็นความร่วมมือที่เท่าเทียมกันทั้งสองฝ่าย จึงไม่น่าจะมีความจำเป็นต้องได้รับความเห็นชอบจาก กสทช. ซึ่งต่างจากการที่ ADVANC เข้าซื้อหุ้น TTTBB 100% (2) มองว่าน่าจะเป็นผลดีต่อตลาดที่จะมีสองกิจการที่มีความเท่าเทียมกัน แทนที่กับการมีกิจการที่แข็งแกร่งเพียงเจ้าเดียว และมีรายย่อยอื่นๆที่อ่อนแอกว่า (3) ทั้งสองฝ่ายเรียกร้องขอให้กสทช.ปฏิบัติตามหน้าที่ และไม่ยืดเวลาออกไปจากกำหนดการเดิม
ขณะเดียวกันทางฝ่ายวิจัยยังคงมั่นใจว่าการควบรวมจะเกิดขึ้น โดยมองว่า (1) กสทช.น่าจะมีอำนาจในการอนุมัติ หรือไม่อนุมัติการควบรวม (2) วันที่ลงความเห็นของกสทช.เลื่อนจาก 10 ก.ค. เป็น 10 ส.ค. (3) ศาลปกครองกลางจะใช้เวลา 2-3 เดือนก่อนที่จะยกฟ้องคำร้องคำสั่งห้ามควบรวม (4) การทำแชร์สวอปคาดจะเสร็จสิ้นภายในสิ้นปีนี้
ทั้งนี้ทางฝ่ายวิจัยคาดว่ามูลค่าจากการทำซินเนอร์ยี่ทางธุรกิจจะอยู่ที่ 3-4 พันล้านดอลลาร์ และจะเริ่มขึ้นในปี 2566-2567
อย่างไรก็ดียังคงมุมมองบวกต่อกลุ่มสื่อสาร โดยให้ DTAC เป็นท็อปพิกในกลุ่มจาก (1) การควบรวมจะเสร็จสมบูรณ์เร็วกว่าคาด (2) มูลค่าจากการทำซินเนอร์ยี่สูงกว่าคาด โดยฝ่ายวิเคราะห์แนะนำนักลงทุนว่าให้เข้าซื้อในจังหวะที่ตลาดมีมุมมองเชิงลบต่อการควบรวม และขายทำกำไรเมื่อตลาดให้ความมั่นใจสูงว่าการควบรวมจะสำเร็จ
นอกจากนั้นแล้วยังมีบางปัจจัยที่จะเป็นความเสี่ยงต่อการควบรวมของ DTAC และ TRUE ซึ่งก็คือ (1) ความล้มเหลวการควบรวมจากสาเหตุต่างๆ (2) การเยียวยาจากกสทช.ที่ไม่ดีพอ (3) การแข่งขันหลังควบรวมยังคงสูง (4) กสทช.เปิดประมูลคลื่น 3.5GHz ในปลายปีนี้
โดยหากดีลล่มอาจต้องตัดมูลค่าส่วนเกินที่ตลาดได้รับออกไปจากราคาเป้าหมายที่ให้ไว้ ซึ่งกำหนดราคาเป้าหมายของ ADVANC ไว้ที่ 45.35 บาท, DTAC ไว้ที่ 24.86 บาท และ TRUE ไว้ที่ 2.33 บาท นอกจากนั้นแล้วยังมองว่าตลาดจะเลิกให้ความสนใจกลุ่มสื่อสารหากการควบรวมระหว่าง ADVANC และ TTTBB ไม่เกิดขึ้น
อนึ่งยังคงคำแนะนำ “ซื้อ” DTAC พร้อมกำหนดราคาเป้าหมายไว้ที่ 58.43 บาท, TRUE กำหนดราคาเป้าหมายไว้ที่ 6.28 บาท และ ADVANC กำหนดราคาเป้าหมายไว้ที่ 249.45 บาท